**Številka: *545641-49/2023 / 1***

**Ljubljana, dne *15. 09. 2023***

**GENERALNI SEKRETARIAT VLADE REPUBLIKE SLOVENIJE**

gp.gs@gov.si

V vednost:

**MINISTRSTVO ZA ZUNANJE IN EVROPSKE ZADEVE**

EU-portal@gov.si

**ODLOČITVE REPUBLIKE SLOVENIJE**

**V ZVEZI Z ZADEVAMI EVROPSKE UNIJE**

**PREDLOG ZA OBRAVNAVO**

I.

**1. Zadeva EU**:

Naslov dokumenta v slovenskem jeziku: *Predlog uredbe Sveta o odprtju in upravljanju avtonomnih tarifnih kvot Unije za nekatere ribiške proizvode v obdobju 2024–2025*

Naslov dokumenta v delovnem jeziku EU: *Proposal for a Council Regulation opening and providing for the management of the Union autonomous tariff quotas for certain fishery products for the 2024-2025 period*

Datum dokumenta: *30. 08. 2023*

Številka dokumenta: *12494/23*

Medinstitucionalna oznaka: *2023/0305(NLE)*

Pri izdelavi predloga stališča so upoštevane še različice in priloge dokumenta EU:

**2. Vrsta odločitve RS**:*Stališče Republike Slovenije*

**3. Postopek sprejemanja zadeve EU v institucijah EU**:

Postopek: *Posebni zakonodajni postopek*

Faza sprejemanja: *1. obravnava*

**4. Pristojni organ EU**:

Svet EU v sestavi: *AGRI - Svet EU za kmetijstvo in ribištvo*

Delovno telo Sveta EU: *F.25 - Delovna skupina za ribiško politiko*

**5. Organ, pristojen za dokončen sprejem stališča RS**:

*Vlada*

**6. Pravna podlaga za obravnavo v Državnem zboru**:

*Vlada Republike Slovenije s stališčem Republike Slovenije seznani Državni zbor Republike Slovenije v skladu z 8. členom Zakona o sodelovanju med državnim zborom in vlado v zadevah Evropske unije.*

Pri delu v Državnem zboru bodo sodelovali: *Irena Šinko, ministrica; dr. Darij Krajčič, državni sekretar; Tatjana Buzeti, državna sekretarka*

**7. Roki**:

Predviden čas pričetka obravnave zadeve EU v institucijah EU: *jesen 2023*

Predviden čas sprejema zadeve EU v institucijah EU: *december 2023*

Rok za odziv organa: *5. 10. 2023*

Rok za obravnavo na seji Vlade in njenih odborih: *5. 10. 2023*

Rok za obravnavo predloga stališča RS v DZ:

Predlog z obrazložitvijo za skrajšanje oziroma podaljšanje rokov:

**8. Organ, odgovoren za pripravo predloga stališča RS**:

Organ: *Ministrstvo za kmetijstvo, gozdarstvo in prehrano*

Kontaktne osebe organa: *Helena Gašperlin Pertovt, Služba za EU koordinacijo in mednarodne zadeve; dr. Polona Bunič, Sektor za ribištvo*

**9. Delovna skupina Vlade, organizirana za posamezno področje zadev EU**:

*DS27 - Ribištvo*

vodilni organ: *MKGP - Ministrstvo za kmetijstvo, gozdarstvo in prehrano*

vodja delovne skupine: *Ana Le Marechal-Kolar*

**Delovna skupina je predlog stališča RS obravnavala**:*Ne*

**10. Predlog stališča RS je usklajen z organi**:

Organ: *Ministrstvo za finance, Ministrstvo za gospodarstvo, turizem in šport, Ministrstvo za zunanje in evropske zadeve*

Kontaktna oseba organa: *Jana Poljak, MF (Blaž Istenič, Jelka Strgar, FURS); Petra Doles Novak, MGTŠ; mag. Jasna Koblar, MZEZ*

**11. O predlogu stališča RS je bilo opravljeno posvetovanje z**:

**12. Zahteva za obravnavo**:*na seji Vlade, na seji Odbora za gospodarstvo*

|  |
| --- |
| **Irena Šinko****MINISTRICA** |

II.

**PREDLOG**

**STALIŠČE RS**

Na podlagi 21. člena Zakona o Vladi Republike Slovenije (Uradni list RS, št. 24/05 – uradno prečiščeno besedilo, 109/08, 38/10 – ZUKN, 8/12, 21/13, 47/13 – ZDU-1G, 65/14, 55/17 in 163/22) je Vlada Republike Slovenije sprejela naslednji sklep

**A)**

Republika Slovenija je sprejela (določila predlog)

***Stališče Republike Slovenije***

*Vlada Republike Slovenije je sprejela na podlagi 49.h člena Poslovnika Vlade Republike Slovenije stališče Republike Slovenije k zadevi Predlog uredbe Sveta o odprtju in upravljanju avtonomnih tarifnih kvot Unije za nekatere ribiške proizvode v obdobju 2024–2025 - 12494/23, ki se glasi:*

*Republika Slovenija podpira Predlog uredbe Sveta o odprtju in upravljanju avtonomnih tarifnih kvot Unije za nekatere ribiške proizvode v obdobju 2024–2025.*

**B)** *(****Za zakonodajne akte in odločitve politične narave)***

**POGLAVITNE REŠITVE IN CILJI PREDLOGA ZADEVE EU**:

*S tem predlogom se uredi področje upravljanja avtonomnih tarifnih kvot Unije za nekatere ribiške proizvode v obdobju 2024–2025. To področje se ureja za obdobje dveh let. Obdobje uporabe Uredbe Sveta(EU) 2020/1706 z dne 13. novembra 2020 o odprtju in zagotavljanju upravljanja avtonomnih tarifnih kvot Unije za nekatere ribiške proizvode v obdobju 2021–2023 izteče 31. decembra 2023, zato je treba sprejeti novo uredbo o tarifnih kvotah za obdobje 2024–2025.*

*Namen avtonomnih trgovinskih ukrepov za proizvode iz ribištva in akvakulture je ribiški predelovalni industriji v EU omogočiti uvoz surovin iz držav nečlanic EU za nadaljnjo predelavo po nižjih stopnjah ali dajatev prosto. Predlog zagotavlja zadostno konkurenčno oskrbo predelovalne industrije EU, hkrati pa upošteva interese proizvajalcev rib EU. Skladno s tem izhodiščem se vsak proizvod odobri le omejena količina, pri čemer se upoštevajo stopnja uporabe, enaki konkurenčni pogoji za proizvajalce EU in proizvajalce iz držav nečlanic EU, dodana vrednost in drugi obstoječi trgovinski preferenciali. Predlog je tako v skladu z uveljavljeno politiko EU za zagotavljanje zadostne dobave ribiških proizvodov predelovalni industriji EU.*

*EU je pri oskrbi trga z nekaterimi ribiškimi proizvodi v zadnjih desetletjih postajala vse bolj odvisna od uvoza, da bi lahko zadostila povpraševanju po teh proizvodih. Trenutno proizvodnja EU v ribištvu in akvakulturi pokriva 39 % njenih potreb. Da ne bi bila ogrožena proizvodnja ribiških proizvodov v Uniji in da se predelovalni industriji v EU zagotovi zadostna oskrba z ribiškimi proizvodi, se predlaga opustitev ali znižanje uvoznih dajatev za več ribiških proizvodov v okviru tarifnih kvot ustreznega obsega. Pri tem bi bilo treba upoštevati tudi vpliv ukrepov na konkurenčnost proizvajalcev ribiških proizvodov EU, da se zagotovi pošteno konkurenco med uvoženimi ribiškimi proizvodi in ribiškimi proizvodi Unije na trgu EU. Izhaja se iz načela, da imajo vsi uvozniki v Uniji enak in neprekinjen dostop do tarifnih kvot, določenih v tej uredbi, stopnje, določene za tarifne kvote, pa neprekinjeno uporabljajo za celotni uvoz zadevnih ribiških proizvodov v vse države članice do izčrpanja tarifnih kvot.*

*Predlog upošteva Uredbo Sveta (EU) 2022/2583, ki določa avtonomne tarifne opustitve (instrumenti erga omnes), in Uredbo Sveta (EU) 2022/2563 o odprtju in zagotavljanju upravljanja avtonomnih tarifnih kvot Unije za nekatere kmetijske in industrijske proizvode. S slednjo uredbo sta Rusija in Belorusija izključeni iz ugodnosti tarifnih opustitev. Zato se predlaga enaka izključitev pri avtonomnih tarifnih kvotah.*

*Ta uredba začne veljati tretji dan po objavi v Uradnem listu Evropske unije in se uporablja od 1. januarja 2024 do 31. decembra 2025. Pri čemer lahko Svet na predlog Komisije podaljša veljavnost te uredbe do 31. decembra 2026.*

*Ta uredba je v celoti zavezujoča in se neposredno uporablja v vseh državah članicah.*

**OCENA VPLIVOV IN POSLEDIC PREDLOGA ZADEVE EU**:

Vpliv na pravni red

*Ni vpliva na pravni red.*

Posledice za proračun

*Predlog ima proračunski vpliv na prihodke EU zaradi izgube carin, ki bi se pobrale za uvožene proizvode. Pri čemer velja poudariti, da izpad vsakega eura carinske dajatve ustvari med 2,5 EUR in 3 EUR dodane vrednosti v industriji.*

*Na osnovi najnovejših popolnih statističnih podatkov (2021–2022) se lahko vpliv te uredbe na izgubo prihodkov oceni na 272,04 milijona EUR za prvo leto dvoletnega obdobja, ki se začne leta 2024. Opomba: Navedeni znesek je bil izračunan na podlagi stopenj dajatev za države z največjimi ugodnostmi, izrabe kvot v celoti, povprečne cene (EUR) na tono in 80-odstotne vključenosti dajatev v proračun EU. Tako to pomeni najvišjo raven izgube prihodka, saj Unija dodeljuje ugodnejše trgovinske pogoje različnim skupinam tretjih držav (shemi GSP in GSP+ ter sporazumi o prosti trgovini). Zato je dejanska izguba prihodkov praviloma manjša, saj se dajatve za države z največjimi ugodnostmi ne uporabljajo na splošno in kvote, določene v Uredbi, niso v celoti izkoriščene.*

*Z vidika Republike Slovenije bi lahko imel predlog posredne posledice za proračun v višini okrog 0,6 milijona EUR letno (po oceni Ministrstva za finance), v primeru, da se predlagane tarifne kvote izkoristijo. Do sedaj ni bilo interesa s strani slovenske predelovalne industrije za koriščenje teh tarifnih kvot.*

Vpliv na gospodarstvo

*Pozitiven vpliv na gospodarstvo. Shema avtonomnih tarifnih kvot je pomembna za podporo sektorja predelovalne industrije EU, saj se na ta način sektorju zagotavlja ustrezna dobava ribiških proizvodov za to industrijo v obliki določitve ustreznega obsega za vsako tarifno kvoto. To pa ustvarja dodano vrednost in nova delovna mesta.*

Vpliv na javno upravo

*Ni vpliva na javno upravo.*

Vpliv na okolje

*Ni vpliva na okolje.*

Drugo

**C)**

**Predstavniki RS, ki bodo zastopali stališče RS v institucijah EU**:

***Irena Šinko, ministrica; dr. Darij Krajčič, državni sekretar; Tatjana Buzeti, državna sekretarka; dr. Polona Bunič, MKGP; mag. Gvido Mravljak, svetovalec za ribištvo, SPBR***